[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.1.2008

COM(2008) 52 τελικό

2006/0197 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ δυνάμει του άρθρου 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου όσον αφορά την έγκριση πρότασης κανονισμού του Ευρωπαϊκού Κοινοβουλίου και του Συμβουλίου για την ίδρυση του Ευρωπαϊκού Ινστιτούτου Καινοτομίας και Τεχνολογίας

2006/0197 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ δυνάμει του άρθρου 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου όσον αφορά την έγκριση πρότασης κανονισμού του Ευρωπαϊκού Κοινοβουλίου και του Συμβουλίου για την ίδρυση του Ευρωπαϊκού Ινστιτούτου Καινοτομίας και Τεχνολογίας

1. ΓΕΝΙΚΟ ΠΛΑΙΣΙΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο [(COM/2006/604/τελικό 2006/0197/COD)]: | 20 Οκτωβρίου 2006 |

Ημερομηνία της γνωμοδότησης της Ευρωπαϊκής Οικονομικής και Κοινωνικής Επιτροπής: 2007/C 161/06 | 14 Mαρτίου 2007 |

Ημερομηνία έκδοσης της γενικής προσέγγισης (έγγρ. 11058/07) | 25 Ιουνίου 2007 |

Ημερομηνία της γνώμης του Ευρωπαϊκού Κοινοβουλίου, σε πρώτη ανάγνωση: | 26 Σεπτεμβρίου 2007 |

Ημερομηνία έκδοσης πολιτικής συμφωνίας | 23 Νοεμβρίου 2007 |

Ημερομηνία έκδοσης της κοινής θέσης: | 21 Ιανουαρίου 2008 |

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στο πλαίσιο της στρατηγικής της Λισαβόνας, το ΕΙΚΤ αποτελεί μια νέα πρωτοβουλία που σκοπό έχει να ενισχύσει την ικανότητα της Ένωσης και των κρατών μελών της να καινοτομούν, εμπλέκοντας τους σημαντικότερους συντελεστές που δραστηριοποιούνται στο τρίγωνο της γνώσης. Το Ινστιτούτο θα αποτελέσει την εμπροσθοφυλακή της αριστείας στον τομέα της καινοτομίας και ένα πρότυπο αναφοράς ως προς τον τρόπο με τον οποίο συνδυάζει τις δραστηριότητες του επιχειρηματικού κόσμου, της ακαδημαϊκής κοινότητας και της ερευνητικής κοινότητας, ώστε να μπορέσει η Ευρώπη να αντιμετωπίσει πιο αποτελεσματικά τις προκλήσεις μιας παγκοσμιοποιούμενης οικονομίας που βασίζεται στη γνώση. Η διάρθρωση του Ινστιτούτου θα βασίζεται στις «κοινότητες της γνώσης και της καινοτομίας» (συμπράξεις πανεπιστημίων, ερευνητικών οργανισμών, εταιρειών και άλλων φορέων που εμπλέκονται στη διαδικασία της καινοτομίας). Η καθοδήγηση, ο συντονισμός και η αξιολόγησή τους θα γίνονται από ένα διοικητικό συμβούλιο που θα το απαρτίζουν εξέχουσες προσωπικότητες του επιχειρηματικού κόσμου και της ακαδημαϊκής και της ερευνητικής κοινότητας. Ακρογωνιαίο λίθο της πρωτοβουλίας θα αποτελέσει η συμμετοχή των επιχειρήσεων σε όλα τα στρατηγικά και επιχειρησιακά επίπεδα.

3. ΠΑΡΑΤΗΡΗΣΕΙΣ ΟΣΟΝ ΑΦΟΡΑ ΤΗΝ ΚΟΙΝΗ ΘΕΣΗ

3.1 Γενικές παρατηρήσεις όσον αφορά την κοινή θέση

Το κείμενο της κοινής θέσης συμφωνεί επί της ουσίας και σε μεγάλο βαθμό με την πρόταση της Επιτροπής και, επομένως, μπορεί να εγκριθεί εξ ολοκλήρου.

3.2 Συμφωνία στο στάδιο της κοινής θέσης.

Η κοινή θέση αποτελεί το επιστέγασμα εντατικών διοργανικών διαβουλεύσεων που διενεργήθηκαν σε συνέχεια της πρότασης της Επιτροπής για την αναθεώρηση του δημοσιονομικού πλαισίου, της 19ης Σεπτεμβρίου 2007 και της έκδοσης ψηφίσματος για το ΕΙΚΤ από το ΕΚ, στις 26 Σεπτεμβρίου 2007.

Στο πλαίσιο αυτό, ανεπίσημες και τεχνικού χαρακτήρα συναντήσεις προσέφεραν το κατάλληλο πλαίσιο για την επίτευξη συμβιβασμού σε μια σειρά εκκρεμούντων νομοθετικών θεμάτων. Εκ παραλλήλου, διενεργήθηκαν συζητήσεις για τη χρηματοδότηση του ΕΙΚΤ (και του Galileo) στους κόλπους της επιτροπής προϋπολογισμού του Συμβουλίου καθώς και ανάμεσα στα δύο σκέλη της αρμόδιας για τον προϋπολογισμό αρχής, στο πλαίσιο της διαδικασίας για τον προϋπολογισμό του 2008.

Στις 20 Νοεμβρίου 2007, η πρόεδρος της Επιτροπής Βιομηχανίας, Εξωτερικού Εμπορίου, Έρευνας και Ενέργειας, κ. Angelika Niebler, επιβεβαίωσε την έγκριση από το Κοινοβούλιο του κειμένου που εξέδωσε το Coreper στις 14 Nοεμβρίου 2007 και της δήλωσης της Επιτροπής (υπό τον όρο της επίτευξης συμφωνίας για τη χρηματοδότηση του EIΚT – βλέπε παρακάτω).

Την Παρασκευή 23 Νοεμβρίου 2007, το Συμβούλιο Ανταγωνιστικότητας κατέληξε σε πολιτική συμφωνία για την ίδρυση του ΕΙΚΤ. Την ίδια ημέρα, το Συμβούλιο και το Ευρωπαϊκό Κοινοβούλιο κατέληξαν σε συμφωνία για τη χρηματοδότηση του προγράμματος Galileo και του EIΚT με 309 εκατομμύρια ευρώ, τα οποία θα διατεθούν για το ΕΙΚΤ κατά την περίοδο 2008-2013.

Τα κύρια θέματα των διαπραγματεύσεων για τα οποία υπήρξε συμφωνία είναι:

Η εκπαιδευτική πτυχή: Υπήρξε συναίνεση ως προς τον ορισμό των τριτοβάθμιων εκπαιδευτικών ιδρυμάτων καθώς και των πτυχίων και διπλωμάτων.

Η συμμετοχή των κοινοτήτων γνώσης και καινοτομίας (ΚΓΚ) στα κοινοτικά προγράμματα (αιτιολογική σκέψη 17 και άρθρο 14)

Το κείμενο του άρθρου 14 αναδιατυπώθηκε, ώστε να μη δημιουργείται η εντύπωση ότι όλες οι διοικητικές δαπάνες των ΚΓΚ, που μπορεί να είναι αρκετά υψηλές, θα χρηματοδοτούνται υποχρεωτικά από τον κοινοτικό προϋπολογισμό.

Ο ορισμός των συμμετεχουσών χωρών (ορισμοί του άρθρου 2): Η λέξη « ευρωπαϊκή » διαγράφηκε από την κοινή συμφωνία ύστερα από την πρόταση του ΕΚ, ενώ ενισχύθηκε η ευρωπαϊκή διάσταση στο άρθρο 7 παράγραφος 3.

Τα πτυχία και οι τίτλοι ΕΙΚΤ (αιτιολογική σκέψη 12 και άρθρο 8): Επιτεύχθηκε συμβιβασμός μεταξύ της θέσης του ΕΚ και της θέσης του Συμβουλίου (υποχρεωτική έναντι προαιρετικής χρήσης)

Η έννοια της «πιλοτικής φάσης» (αιτιολογική σκέψη 24 και άρθρο 19): αντικαταστάθηκε από την « αρχική φάση ».

Τα πεδία των πρώτων ΚΓΚ (αιτιολογική σκέψη 24): Το Συμβούλιο συμφώνησε, ύστερα από αίτημα του Κοινοβουλίου, να προστεθούν οι λέξεις « ανανεώσιμη ενέργεια » και « επόμενη γενιά τεχνολογιών της πληροφορίας και της επικοινωνίας » στην αιτιολογική σκέψη 24.

Η περίοδος για την επιλογή των πρώτων ΚΓΚ (αιτιολογική σκέψη 24 και άρθρο 18) συντομεύθηκε σε 18 μήνες ( από 24 ) ύστερα από αίτημα του ΕΚ.

Η αξιολόγηση της πρότασης και η επανεξέτασή της από την Επιτροπή (άρθρο 16 παράγραφος 3): Συμφωνήθηκε όπως η αναφορά στην αρμοδιότητα της Επιτροπής για την « κατά περίπτωση » επανεξέταση του κανονισμού συνδεθεί με την αξιολόγηση του ΕΙΚΤ.

Η δημιουργία δομής υποστήριξης (άρθρο 6 του παραρτήματος): Κατά τις διαπραγματεύσεις επισημάνθηκε η ανάγκη να συμπεριληφθεί στον κανονισμό διάταξη για την προετοιμασία της δομής υποστήριξης. Η Επιτροπή, έχοντας τη σύμφωνη γνώμη των συννομοθετών, εξέτασε τις διάφορες εναλλακτικές λύσεις και κατέληξε στο συμπέρασμα ότι η καλύτερη λύση θα ήταν να συμπεριληφθεί στον κανονισμό ένα νέο άρθρο που θα της επιτρέπει να λαμβάνει, προσωρινά, νομικές και χρηματοοικονομικές αποφάσεις για λογαριασμό του ΕΙΚΤ, έως ότου το διοικητικό συμβούλιο ορίσει διευθυντή.

Η επιτροπή βολιδοσκόπησης (άρθρο 1 του καταστατικού) Για να τονιστεί ο "ad-hoc" χαρακτήρας της επιτροπής βολιδοσκόπησης συμφωνήθηκε να αναφερθεί ότι θα χρησιμεύσει μόνο για το διορισμό των πρώτων μελών του διοικητικού συμβουλίου.

Ύστερα από αίτημα του Κοινοβουλίου για μια πιο ανοικτή και κατατοπιστική (για το Κοινοβούλιο και το Συμβούλιο) διαδικασία βολιδοσκόπησης, προστέθηκε στα συνοπτικά πρακτικά του Συμβουλίου η ακόλουθη δήλωση της Επιτροπής:

Η Επιτροπή ενημερώνει το Συμβούλιο και το Ευρωπαϊκό Κοινοβούλιο για το διορισμό των μελών της επιτροπής βολιδοσκόπησης και την εντολή της.

Η Επιτροπή ενημερώνει το Συμβούλιο και το Ευρωπαϊκό Κοινοβούλιο για τα κριτήρια επιλογής που θα χρησιμοποιήσει η επιτροπή βολιδοσκόπησης για την επιλογή των πρώτων μελών του διοικητικού συμβουλίου μετά από ανοικτή διαδικασία διαβουλεύσεων.

ELΗ Επιτροπή θα ενημερώσει το ταχύτερο το ΕΚ και το Συμβούλιο για τα αποτελέσματα της διαδικασίας επιλογής, που διενεργείται από την επιτροπή βολιδοσκόπησης, για το διορισμό των πρώτων μελών του διοικητικού συμβουλίου και από το διοικητικό συμβούλιο για το διορισμό των επόμενων μελών.

Η Επιτροπή παραχωρεί στο ΕΚ και το Συμβούλιο περίοδο ενός μηνός προκειμένου να λάβουν γνώση των αποτελεσμάτων της διαδικασίας επιλογής. Κατόπιν τούτου, η Επιτροπή διορίζει τα μέλη του διοικητικού συμβουλίου.

Η Επιτροπή ενημερώνει το Συμβούλιο και το ΕΚ για τον Πρόεδρο που εξέλεξε το διοικητικό συμβούλιο. Ανταλλαγή απόψεων με τον πρόεδρο μπορεί να λάβει χώρα μετά την εκλογή του και πριν την ανάληψη των καθηκόντων του.

4. ΣΥΜΠΕΡΑΣΜΑ

Η κοινή θέση ανταποκρίνεται στους στόχους της αρχικής πρότασης της Επιτροπής. Ως εκ τούτου, η Επιτροπή εγκρίνει το κείμενο.